Document ID: 31983L0636

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 13ης Δεκεμβρίου 1983
για 18η τροποποίηση της οδηγίας 64/54/ΕΟΚ περί προσεγγίσεως των νομοθεσιών των κρατών μελών σχετικά με τα συντηρητικά που επιτρέπεται να χρησιμοποιούνται στα τρόφιμα
(83/636/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η οδηγία 64/54/ΕΟΚ (4), όπως τροποποιήθηκε τελευταία από την οδηγία 83/585/ΕΟΚ (5), καταρτίζει κατάλογο συντηρητικών, η χρήση των οποίων επιτρέπεται, με σκοπό την προστασία των τροφίμων που προορίζονται για την ανθρώπινη διατροφή από τις αλλοιώσεις που προκαλούνται από μικροοργανισμούς·
ότι σκοπός της επί του παρόντος εξεταζόμενης πρότασης της Επιτροπής είναι να προστεθεί στον κατάλογο των επιτροπομένων συντηρητικών το όξινο θειώδες κάλιο, καθώς και η ναταμυκίνη, αφενός, και να επιτραπεί το θειοβενταζόλιο (thiabendazole) για την επεξεργασία της επιφάνειας των εσπεριδοειδών και της μπανάνας χωρίς χρονικό προσδιορισμό, αφετέρου·
ότι, αναμένοντας απόφαση του Συμβουλίου για το σύνολο αυτής της πρότασης και με την επιφύλαξη των τρεχουσών εργασιών σχετικά με το θέμα αυτό, πρέπει, ως συντηρητικό μέτρο, να παραταθεί μεταβατικά, για το χρονικό διάστημα από 16 Δεκεμβρίου 1983 και μέχρι 15 Φεβρουαρίου 1984, η άδεια για το θειοβενταζόλιο, προκειμένου να αποφευχθεί κάθε διακοπή στα παραδοσιακά εμπορικά ρεύματα σχετικά με τα εσπεριδοειδή και τις μπανάνες,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στην αρίθμηση Ε 233 στοιχείο γ) του τμήματος Ι του παραρτήματος της οδηγίας 64/54/ΕΟΚ, η ημερομηνία «16 Δεκεμβρίου 1983» αντικαθίσταται από την ημερομηνία «16 Φεβρουαρίου 1984».
Άρθρο 2
Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία και πληροφορούν αμέσως σχετικά την Επιτροπή.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 13 Δεκεμβρίου 1983.

Labels: 0
17
15